Source: https://aldozatokjogai.hu/faqs/
Timestamp: 2020-02-18 10:31:49+00:00

Document:
Kattintson rá valamelyik címkére, hogy lássa a témához kapcsolódó kérdéseket.
áldozatok jogai oldalra
Családon belüli és párkapcsolati erőszak oldal
gyermek-elhelyezés
különleges áldozat oldalra
láthatás és kapcsolattartás
nem-fizikai erőszak
személy elleni bűncselekmény oldal
Szexuális jellegű bűncselekmények oldalra
tulajdon elleni bűncselekmények oldalra
Hogyan kell panaszt tenni, ha mulasztást tapasztalok a rendőri eljárás folyamán?
Amennyiben mulasztást, nem megfelelő bánásmódot tapasztalt a rendőrség részéről, amikor az ügyében eljártak (vagy éppen hogy nem jártak el), bejelentéssel, panasszal élhet mind az illető felettese, mind pedig a Független Rendészeti Panasztestület felé (utóbbi esetben 30 napon belül).
Erre nem csak akkor jogosult, ha indított bírósági eljárást az elkövető ellen: ha csak kihívta a rendőröket, és például olyan módon viselkedtek, hogy ez elbátortalanította Önt attól, hogy jogorvoslatért folyamodjon, ebben az esetben is tehet bejelentést.
A rendőrség honlapján részletesen olvashat arról, milyen lépéseket tehet, ha kifogásolandó eljárst vagy mulasztást tapasztal a rendőri eljárás folyamán.
A panasztételhez ide kattintva letölthet egy mintát. A mintában felsorolásra kerül számos példa, ami feljogosíthatja panasz bejelentésére. Ezek közül válassza ki azokat, amelyek az Ön ügyében előfordultak, vagy mulasztásra kerültek, és törölje ki azokat, amelyeket nem tapasztalt.
Mi az állami kárenyhítés?
Állami kárenyhítésben az az áldozat részesíthető, akinek sérelmére szándékos, személy elleni erőszakos bűncselekményt követtek el, és ennek következményeként testi épsége, egészsége súlyosan károsodott. Rajta kívül az ilyen sértett egyes közeli hozzátartozói, eltartottjai, és az is jogosult lehet, aki az elhunyt sértett eltemettetéséről gondoskodott. A kár összegét és a bűncselekménnyel való okozati összefüggést minden esetben bizonyítani szükséges, és csak szociálisan rászoruló kaphat ilyen támogatást. A kárenyhítés megállapítása iránti kérelmet a bűncselekmény elkövetésétől számított 3 hónapon belül lehet benyújtani az áldozatsegítő szolgálat bármely területi szervénél. Az állami kárenyhítés egyösszegben, vagy rendszeres kifizetésként, havi járadék formájában is megvalósulhat. 2019-ben a havi járadék összege legfeljebb 3 évre szólóan nem haladhatja meg a havi 127.717,-Ft-ot.
Mi az azonnali pénzügyi segély?
Az azonnali pénzügyi segély azt a célt szolgálja, hogy a bűncselekmény (tulajdon elleni szabálysértés) eredményeként kialakult egzisztenciális krízishelyzetet orvosolja. Pénzügyi segélyt csak a bűncselekmény (tulajdon elleni szabálysértés) elkövetésétől számított 5 napon belül lehet igényelni. A segélyt kizárólag a meghatározott célokra lehet felhasználni, úgy, mint lakhatás, ruházkodás, utazás, élelmezés, orvosi költségek, illetve a kegyeleti kiadások. Az azonnali pénzügyi segély nem kártérítés, nem rászorultsági alapon jár, hanem az eset összes körülményét vizsgálva, méltányossági alapon kerül megítélésre. A segély maximális összege 2018-ban 127.717,- Ft.
A 2005. évi CXXXV. törvény megteremtette a jogi keretét a bűncselekményáldozatok támogatásának. A jogszabály, illetve annak működtetésére kialakított intézményrendszer célja, hogy az elszenvedett bűncselekmény, szabálysértés következtében felmerült érzelmi, lelki, anyagi és egyéb problémák megoldásához segítséget nyújtson. Áldozatsegítő szolgáltatásként nevesíti a törvény az érdekérvényesítés elősegítését, az azonnali pénzügyi segélyt, az áldozati státusz igazolását, a tanúgondozást és a védett szálláshely biztosítását. Az érdekérvényesítés elősegítése keretében az áldozatsegítő szolgálat az áldozatokat a szükségleteiknek megfelelő módon és mértékben hozzásegíti alapvető jogaik érvényesítéséhez, az egészségügyi, egészségbiztosítási ellátások és a szociális ellátások, valamint más állami támogatások igénybevételéhez. E tevékenység körében a szolgálat felvilágosítást ad az áldozatok jogairól, kötelezettségeiről, érzelmi támogatást nyújt; jogi tanácsot ad és gyakorlati segítséget biztosít. nyújt a sérelem rendezéséhez.
Bizonyos bűncselekményeket (ilyenek jellemzően a párkapcsolati erőszak körébe eső bűncselekmények) nem hivatalból üldözik, hanem a sértett magánindítványához kötik. Ilyen a könnyű testi sértés, a szexuális kényszerítés, szexuális erőszak alapesetei, a magánlaksértés, zaklatás, magántitok megsértése, levéltitok megsértése, kiszolgáltatott személy megalázása, rágalmazás, becsületsértés, a hozzátartozó sérelmére elkövetett vagyon elleni bűncselekmények (427. §). Magánindítványnak kell tekinteni a sértett feljelentését és bármely olyan nyilatkozatát, amely szerint az elkövető büntetőjogi felelősségre vonását kívánja. Csak az olyan nyilatkozat tekinthető joghatályos magánindítványnak, amelyben a sértett kifejezésre juttatja azt az igényét, hogy a feljelentett személy büntetőjogi felelősségét kívánja. A magánindítvány tehát a feljelentésnek az a különleges fajtája, mely kifejezetten tartalmazza az elkövető büntetőjogi felelősségre vonására irányuló sértetti nyilatkozatot. Magánindítványt kizárólag a bűncselekmény közvetlen sértettje terjeszthet elő, tehát a családtagok, barátok, ismerősök feljelentése nem indítja el a nyomozást ezekben az ügyekben.
A magánindítvány azonban csak a bűncselekményről való tudomásszerzéstől számított egy hónapon belül terjeszthető elő, azon túl, a feljelentést a nyomozóhatóság elutasítja. A határidő túllépése miatt igazolást csak a közvádra üldözendő bűncselekmények esetén lehet előterjeszteni, vagyis pl. könnyű testi sértés vagy rágalmazás, becsületsértés ügyében nem.
Muszáj részt vennem a szembesítésen?
A Büntetőeljárásról szóló 2017. évi XC. törvény úgy rendelkezik, hogy az egymásnak ellentmondó vallomások feloldását szembesítés útján kell megkísérelni. Ugyanakkor, a 211. § (2) bekezdés előírja, hogy a tanú vagy a terhelt kímélete érdekében a szembesítést mellőzni kell.
Ha valakit a bíróság, az ügyészség vagy a nyomozó hatóság ún. különleges bánásmódot igénylő személlyé nyilvánít, a szembesítés mellőzésére szintén van mód, ha pedig szexuális bűncselekmény áldozata, akkor a szembesítésre csak a sértett hozzájárulásával kerülhet sor. A tizennegyedik életévét be nem töltött tanú szembesítése nem rendelhető el, a tizennyolcadik életévét be nem töltött tanú szembesítése pedig csak a hozzájárulásával.
A büntetőeljárás négy szakasza különíthető el: az előkészítő szak, a nyomozati szak, az ügyészi szak és a bírói szak. E szakaszoknak megfelelően változik az elkövető megnevezése is. Az előkészítő szakban nincs önálló megnevezése, a terhelt szó használható ekkor, a nyomozás során gyanúsított, a vádemelést követően vádlott, a büntetőjogi felelősséget megállapító ítélet után követően pedig elítélt. Az áldozat megnevezése az eljárás egész menete során sértett.
Az előkészítő eljárás célja annak megállapítása, hogy a bűncselekmény gyanúja fennáll-e. Amennyiben igen, a nyomozást elrendelik, ellenkező esetben az eljárás megszüntetésére kerül sor. A nyomozás két fő szakaszra különül el.: felderítő szakaszra és vizsgálati szakaszra. Az első célja az adatgyűjtés a gyanú megalapozásához, a második fázisban már egy konkrét személlyel szembeni vádemeléshez folyik a nyomozás. A nyomozást az eljárás megszüntetése vagy a vádemelés zárja le. Ekkor veszi kezdetét az ügyészi szak, ahol a bizonyítékok megvizsgálását követően az ügyész vádat emel, ejti a vádat vagy utasítja a nyomozóhatóságot további bizonyítékok beszerzésére. Vádemelés esetén a vádiratot felterjesztik az illetékes bírósághoz, a sértettet erről a vádirat megküldésével értesítik. A vádirat felterjesztését követő 3 hónapon belül a bíróság előkészítő ülést tart, melyen a bizonyítási indítványok előterjeszthetők. A bíróság a tárgyalások során meghallgatja a vádlottat, a sértettet és más tanúkat, esetleges szakértőket, ismerteti a nyomozati szak során keletkezett iratokat és bizonyítékokat. A bizonyítási eljárást követően a bíróság meghozza döntését, mely ellen a vádlott és az ügyész is élhet fellebbezéssel, a sértett azonban nem (csak a polgári jogi igénnyel kapcsolatosan). A fellebbezés folytán másodfokú bírósági eljárás indul. A másodfokon született ítélet ellen fellebbezni csak abban az esetben lehet, ha az első- és másodfokú ítélet a bűnösség kérdésében egymástól eltér.
A sértett az őt érintő bűncselekménnyel összefüggésben tájékoztatást kérhet az eljáró hatóságoktól. Tájékoztatást a nyomozóhatóság nem ad automatikusan, csak erre irányuló indítvány esetén. Ilyenkor is azonban korlátozhatja a megismerés jogát a nyomozás befejezéséig az eljárás érdekeire figyelemmel, valamint a zártan kezelt adatok vonatkozásában.
A feljelentésről kaphatok-e másolatot vagy igazolást a feljelentés megtételéről?
A szóban tett feljelentésről jegyzőkönyv készül. A rendőrség nem minden esetben ad magától másolatot a feljelentésről, azonban kérelemre haladéktalanul köteles azt illetékmentesen a feljelentő rendelkezésére bocsátani. Az írásban tett feljelentés igazolása a feljelentést igazoló irat hiteles másolatával történik. Ezek alternatívája a feljelentés megtételét alátámasztó önálló igazolás, mely külön is kérhető. Ha a feljelentő a magyar nyelvet nem ismeri, kérelmére a feljelentés megtételéről igazolást kell kiállítani, amelyet a feljelentő által ismert nyelvre kell lefordítani.
A büntetőeljárás feljelentéssel indul. A feljelentést bármely rendőrségen és ügyészségen szóban, jegyzőkönyvbe lehet mondani. A feljelentést tartalmazó jegyzőkönyvről illetékmentesen másolat kérhető. Személyes megjelenés esetén gyakori, hogy több órás várakozás után kerül sor a meghallgatásra. A feljelentést hivatalos levélként postai úton is el lehet juttatni az illetékes szervhez, illetve mód van az elektronikus benyújtásra is, Ányk nyomtatványon vagy az E-papír szolgáltatás igénybe vételével, amennyiben ügyfélkapuval rendelkezik. Figyelem! Az epapir.gov.hu felületen az ügytípusoknál a „Bűncselekményekkel kapcsolatos beadványok” megnevezés alatt lehet a feljelentést megtenni.
Erről bővebben itt: http://www.police.hu/hu/ugyintezes/elektronikus-ugyintezes.
Írásbeli feljelentés esetén a feljelentéshez célszerű csatolni okirati bizonyítékait, pl. látleletet és megadni a tanúk nevét és elérhetőségét. Eredeti dokumentumot lehetőleg ne küldjön, elég a másolati példány.
Ha a feljelentést olyan szervnél, bíróságnál teszi, mely nem jogosult az ügyben eljárni, nekik kötelességük a feljelentést befogadni és a hatáskörrel és illetékességgel rendelkező hatósághoz áttenni. A személyesen tett feljelentés során jelen lehet a feljelentő által megjelölt nagykorú személy, kivéve, ha ez az eljárás érdekeit sérti.
Az ügyészség vagy a nyomozó hatóság a feljelentés megérkezésétől számított három munkanapon belül azt megvizsgálja, és dönt a nyomozás elrendeléséről, a feljelentés kiegészítéséről, a feljelentés elutasításáról, illetve az ügy áttételéről. A feljelentés elutasítása ellen 8 napon belül panasszal lehet élni. A feljelentésnek nincsenek formai előírásai, célszerű azonban minél pontosabb tájékoztatást adni az elkövetett bűncselekményről. Ha nem biztos az elkövető személyében, akkor ismeretlen tettes ellen kell megtenni a feljelentést. A magánszemélynek nem feladata, hogy az őt ért bűncselekményt kategorizálja, mégis hasznos lehet, ha megnevezi, hogy megítélése szerint milyen törvényi tényállás valósult meg. Különösen igaz ez a családon belül történt bűncselekmények esetén. Például gyakran előfordul, hogy a rendőrség könnyű testi sértésnek minősíti a kapcsolati erőszak alá eső cselekményeket. A feljelentés megtételéhez kizárólag a személyazonosító okmányaira van szükség (személyi igazolvány/útlevél, lakcím kártya).
2018. június 30-ig bezárólag volt arra lehetőség, hogy valaki az őt ért erőszakot a rendőrségen csak bejelentés keretében dokumentáltatja, de intézkedést nem igényelt. Ezt a jogintézményt a 2018. július 1-jén hatályba lépett új bünetőeljárási törvény megszüntette. Jelenleg csak feljelentést lehet tenni, mely minden esetben az eljárás megindítását, a nyomozás megkezdését vonja maga után.
A különleges bánásmódot megalapozó körülmények
A különleges bánásmód megállapíthatósága szempontjából jelentősége van az érintett személy életkorának, szellemi, fizikai, egészségi állapotának, az eljárás tárgyát képező cselekmény kirívóan erőszakos jellegének, illetve az érintett személynek a büntetőeljárásban részt vevő más személyhez fűződő viszonyának. Automatikusan a különleges bánásmódot igénylő személy kategóriájába esik a 18 éven aluli személy, a fogyatékkal élő személy (akkor is, ha a fogyaték nincs hivatalosan elismerve) és a szexuális jellegű bűncselekmény sértettje.
A bíróság, az ügyészség és a nyomozó hatóság dönthet a különleges bánásmód elrendeléséről már az érintett személlyel történő első kapcsolatba kerüléskor, de ezt követően is folyamatosan vizsgálja az azt megalapozó körülmények fennállását vagy változását. A minősítés történhet hivatalból, vagy az érintett indítványára, minden esetben egyéni értékelés alapján, melyet a 12/2018. (VI.12) IM rendelet szerint végeznek, annak mellékletét képező adatlap kitöltésével (lásd alább).
Az áldozatok jogaihoz kapcsolódó jogszabályok
A magyar alkotmány, hivatalos nevén Alaptörvény nem tartalmaz rendelkezést az áldozatok, az áldozatok jogainak tekintetében. Az áldozatok jogi helyzetének, illetve jogainak kapcsán a két alapvető jogszabály:
Ehhez kapcsolódik az egyes büntetőeljárási cselekményekre és a büntetőeljárásban részt vevő személyekre vonatkozó szabályokról szóló IM rendelet 12/2018. (VI. 12.) is
A bűncselekmények áldozatainak segítéséről és az állami kárenyhítésről szóló 2005. évi CXXXV. törvény (Ást.).
Áldozati jogok alatt értünk minden olyan jogszabályban garantált jog, jogosultság összességét, mely egy természetes személyt annak folytán illet meg, hogy egy bűncselekmény vagy tulajdon elleni szabálysértés áldozatává vált. Az áldozati jogok gyakorlása a jogszabályi feltételek teljesítése esetén ingyenesen jár. Az áldozati jogok egyrésze eljárási jellegű, melyek az áldozat büntető-, illetve szabálysértési eljárásbeli jogaira és kötelezettségeire terjed ki, másik része pedig az áldozatsegítés keretében igénybe vehető támogatásokra, – az áldozatsegítő támogatások igénylésének feltételeire, módjára, – egyéb igénybe vehető ellátásokra, juttatásokra, jogérvényesítési lehetőségekre, – az áldozatsegítésben közreműködő egyéb szervezetek elérhetőségére, – az ismételt áldozattá válás elkerülésének lehetőségeire, – emberkereskedelem áldozata esetén az ideiglenes tartózkodásra jogosító igazolásra és a tartózkodási engedélyre.
A lányom nem akar az apához menni kapcsolattartásra, mert az előző alkalommal meg verte őt. Kényszerítenem kell?
A kapcsolattartás elvileg a gyereknek joga, nem kötelessége. Ha a kapcsolattartást a bíróság vagy a gyámhivatal nem szabályozta, akkor rövidtávon, különösebb szankció nélkül elérhető, hogy a gyerek az akarata ellenére ne menjen a küönélő szülőhöz. Ha azonban a kapcsolattartás hatóságilag szabályozásra került, akkor az végrehajtás útján kikényszeríthető, ami praktikusan azt jelenti, hogy a gondozó szülőt a kapcsolattartás akadályozása miatt felelősségre vonhatja a gyámhivatal. Kényszerláthatásnak nevezzük azt a kapcsolattartást, amely a gyerek akarata és igénye ellenében, a hatóságok által kifejtett nyomásgyakorlás eredményeképpen jön létre. Erről bővebben itt: http://nokjoga.hu/sites/default/files/filefield/kapcsolattartas-kenyszerlathatas-szorolap-2014-a4.pdf és itt: https://merce.hu/2018/12/05/talalkozunk-meg-ha-beledoglesz-is/ írtunk. A gyámhivatal a kapcsolattartás végrehajtása iránt nem hivatalból, hanem az elmaradt kapcsolattartástól (illetve annak pótlására nyitva álló határidőtől) számított 30 napon belül beterjesztett kérelemre jár el. Ilyen kérelmet azonban legfeljebb 1, korábbi bírság kiszabása esetén 2 éven belül lehet benyújtani. A gyámhivatal elrendeli a végrehajtást, ha a gyermeket nevelő szülő önhibájából nem tesz eleget a kapcsolattartást rendező határozat előírásainak és nem biztosítja a zavartalan kapcsolattartást. Az önhiba megállapítása körében a gyámhatóság azt vizsgálja, hogy a gondozó szülő úgy járt-e el, ahogy az az adott helyzetben elvárható. Itt azonban szabadon mérlegelhet. Széles körben elterjedt gyakorlat, hogy önmagában a kapcsolattartás elmaradásának ténye megalapozza az önhiba kimondását és nem veszik figyelembe, hogy ennek hátterében mi áll. Ha a gyámügyi osztály a végrehajtást elrendeli, egyben 10.000-500.000,-Ft közötti pénzbírság kiszabásáról is dönthet. A bírság összegét alkalmanként emelik.
Megakadályozhatja a különélő apa a külföldre költözésünket?
Ha a szülők felügyeleti jogaikat közösen gyakorolják, mert annak rendezése a bíróság előtt még nem történt meg vagy közös felügyeletben állapodtak meg, minden, a gyereket érintő kérdésben a külön élő szülő hozzájárulását be kell szerezni. Amennyiben az apa a külföldre költözéshez nem adja hozzájárulását, úgy a Polgári Törvénykönyv 4:166. § (3) szerint a gyámhatósághoz lehet fordulni az engedély pótlására. Kizárólagos felügyelet gyakorlása esetén annak van jelentősége, hogy mennyi időre szeretne külföldre költözni. A közös döntés ugyanis csak huzamos időtartamú vagy letelepedés céljából történő külföldi tartózkodás esetére kötelező. A kialakult gyámhatósági joggyakorlat az egy éven túli kint tartózkodást sorolja a huzamos idő körébe. Ha tehát egy éven belül kíván gyermekével külföldre költözni, akkor azt a különélő szülő engedélye nélkül is megteheti. Ebben az esetben arra kell figyelni, hogy a kapcsolattartás gyakorlását megfelelő módon biztosítsa. Amennyiben azonban külföldi tartózkodását egy éven túl tervezi, úgy apai hozzájárulás hiányában, a Polgári Törvénykönyv 4:175. § (3) bekezdése értelmében a gyámhatósághoz tud fordulni a külföldi tartózkodási hely kijelölése érdekében. Kérelméhez azokat az okiratokat, így különösen a külföldi hatóság által kiállított környezettanulmányt, iskolalátogatási igazolást, jövedelemigazolását, befogadó nyilatkozatot, kell csatolni, amelyekből megállapítható, hogy a gyermek nevelése, tartása, ellátása és tanulmányainak folytatása külföldön biztosítva van. A környezettanulmány beszerzéséről kérelmére a gyámhivatal gondoskodik. (149/1997. kormányrendelet 24. §). A vita elbírálása során a gyámhivatal figyelembe veszi, hogy a gyermeknek a különélő szülőjével való kapcsolattartása a költözéssel is biztosízható-e.
Mit tehetek, ha az apa nem írja alá a szükséges papírt a gyerek iskolai beiratásához?
Ha a szülők felügyeleti jogaikat közösen gyakorolják, mert annak rendezése a bíróság előtt még nem történt meg vagy közös felügyeletben állapodtak meg, az e körben felmerülő valamennyi vitát – így az iskolaválasztás kérdését is – a gyámhatóság dönti el. A gyámhatóság nem járhat el a lelkiismereti és valásszabadság körébe tartozó kérdésben, így előfordulhat, hogy egyházi fenntartású iskola esetén erre hivatkozással elutasítják a kérelmet. Kizárólagos felügyelet gyakorlása esetén is maradnak olyan kérdések, melyek a közös döntés körébe esnek. Ilyen többek közt az iskola megválasztása. A Polgári Törvénykönyv 4:175. § (3) bekezdése úgy rendelkezik, hogy ha a szülők ebben nem tudnak megegyezni, úgy a gyámhatóság dönt a kérdésben. Mindkét esetben tehát az illetékes kormányhivatal gyámügyi osztályához kell fordulni, mely 60 napon belüli, illetékmentes eljárásban dönt a vitában. A gyámhatóság döntése ellen fellebbezésnek van helye. Mivel ezek az eljárások jellemzően több hónapig elhúzódnak, érdemes időben beadni a szükséges kérelmet.
Köteles vagyok a férjem szüleinek is biztosítani a gyerekek láthatását?
A Polgári Törvénykönyv 4:179. § (1) bekezdésével összhangban a nagyszülőt is megilleti a kapcsolattartás joga. Ez a jog azonban nem automatikusan jár. A nagyszülő az illetékes gyámhatóságnál tudja kezdeményezni kapcsolattartásának rendezését. Amíg e tárgyban végleges határozat nem születik, addig a nagyszülő kapcsolattartási joga nem kényszeríthető ki. A kapcsolattartás rendezése körében a gyámhatóság értékeli a gyermeket gondozó szülő és a nagyszülő közötti családi konfliktusokat is. Számos példa volt rá, hogy a gyámügyi osztály a nagyszülő kapcsolattartás iránti kérelmét elutasította, mert azt nem találta a gyerek érdekében állónak.
Milyen pert kell indítanom a gyerekelhelyezéssel kapcsolatban, ha nem voltunk összeházasodva?
A gyermekelhelyezés fogalma az új Polgári Törvénykönyv, a 2013. évi V. Törvény életbe lépésével, 2014. március 15. után indult ügyekben megszűnt. Helyette a bíróság a szülői felügyelet jogának gyakorlásáról dönt, így a bíróság az arra alkalmasabb szülőt jogosítja fel a szülői felügyelet gyakorlására, míg a másik szülő szülői felügyeleti jogát – a gyermek sorsát érintő lényeges kérdések kivételével – nem gyakorolhatja. A gyermek sorsát érintő lényeges kérdésnek tekintendő a kiskorú gyermek nevének meghatározása és megváltoztatása, a szülőjével azonos lakóhelyén kívüli tartózkodási helyének, huzamos időtartamú vagy letelepedés céljából történő külföldi tartózkodási helyének kijelölése, állampolgárságának megváltoztatása és iskolájának, életpályájának megválasztása. A szülői felügyelet gyakorlásának megváltoztatása a bíróságtól akkor kérhető, ha azok a körülmények, amelyeken a szülők megállapodása vagy a bíróság döntése alapult, utóbb lényegesen módosultak, és ennek következtében a megváltoztatás a gyermek érdekében áll. A szülői felügyelet gyakorlásának rendezése iránti pert nem csak az alperes lakóhelye, hanem a gyermek lakóhelye vagy tartózkodási helye szerint illetékes bíróság előtt is meg lehet indítani. A per nem ügyvédköteles, de 2018. január 1-től a magánszemély is csak a bíróság által rendszeresített formanyomtatványon tudja keresetét előterjeszteni. A nyomtatvány átvehető a bíróságokon vagy letölthető a https://birosag.hu/nyomtatvanyok/polgari-eljaras-keresetlevel-mintak/1-keresetlevel-doc oldalról.
Mi az a magánindítvány? Nem elég, ha feljelentem az engem megerőszakoló személyt?
A nők elleni, párkapcsolati erőszak körébe eső bűncselekmények jelentős részében a cselekményt nem hivatalból üldözik, hanem a sértett magánindítványához kötik. Ilyen a könnyű testi sértés, a szexuális erőszak alapesetei, a szexuális zaklatás, magánlaksértés, zaklatás, magántitok megsértése, levéltitok megsértése, kiszolgáltatott személy megalázása, rágalmazás, becsületsértés, a hozzátartozó sérelmére elkövetett vagyon elleni bűncselekmények (427. §). Magánindítványnak kell tekinteni a magánindítvány előterjesztésére jogosult feljelentését és bármely olyan nyilatkozatát, amely szerint az elkövető büntetőjogi felelősségre vonását kívánja. Csak az olyan nyilatkozat tekinthető joghatályos magánindítványnak, amelyben a sértett kifejezésre juttatja azt az igényét, hogy a feljelentett személy büntetőjogi felelősségét kívánja.
A magánindítvány azonban csak a bűncselekményről való tudomásszerzéstől számított egy hónapon belül terjeszthető elő, azon túl, a feljelentést a nyomozóhatóság elutasítja. A határidő túllépése miatt igazolást csak a közvádra üldözendő bűncselekmények esetén lehet előterjeszteni, vagyis pl. könnyű testi sértés vagy rágalmazás, becsületsértés ügyében nem. A magánindítvány előterjesztésére elsősorban a sértett jogosult, harmadik személy, szervezet ezt helyette nem tudja megtenni.
Csak a fizikai erőszak minősül bántalmazásnak?
Sem a polgári perben, sem a büntetőeljárásban nem szűkíthető le a bántalmazás a fizikai erőszakra, ezért érdemes a lelki, szóbeli, gazdasági abúzus eseteit is a jogérvényesítés körében megemlíteni. Különösen a manipuláció, a fenyegető kontroll bizonyítása nehéz, de nem lehetetlen. A Büntető törvénykönyv kapcsolati erőszak tényállása (212/A. §) büntetni rendeli a rendszeresen előforduló, az emberi méltóságot súlyosan sértő, megalázó és erőszakos magatartást, valamint a közös gazdálkodás körébe vagy közös vagyonba tartozó anyagi javak elvonását is, ha ez a sértettet súlyos nélkülözését eredményezi. A szülői felügyeleti jog gyakorlása terén pedig a bántalmazásnak a nevelési alkalmasság körében van relevanciája.
Muszáj részt vennem a szembesítésen az engem bántalmazó személlyel együtt?
A Büntetőeljárásról szóló 2017. évi XC. törvény úgy rendelkezik, hogy az egymásnak ellentmondó vallomások feloldását szembesítés útján kell megkísérelni. Úgyanakkor, a 211. § (2) bekezdés előírja, hogy a tanú vagy a terhelt kímélete érdekében a szembesítést mellőzni kell.
Csak én kezdeményezhetem a megelőző távoltartás elrendelését?
A rendőrség az ideiglenes megelőző távoltartást nem csak a bántalmazott kérésére, hanem saját észlelése alapján hivatalból, a bántalmazott közeli hozzátartozója és hozzátartozója, valamint bejegyzett élettársa bejelentésére, a gyámügyi, a szociális, gyermekvédelmi ellátórendszer tagjának, az egészségügyi szolgáltatást nyújtónak és a közoktatási intézménynek bejelentésére is elrendelheti. Bár a jogszabály ezt a lehetőséget 2009. óta biztosítja, a legtöbb hatóság, szolgálat, intézmény nincs tisztában ezzel a jogosítványával.
Kérhetem a megelőző távoltartást a barátomra, akivel nem éltem együtt?
A hozzátartozók közötti erőszak miatt alkalmazható távoltartásról szóló 2009. évi LXXII. törvény 1. § (5) bekezdése alapján a megelőző távoltartás kizárólag a házastárssal, a volt házastárssal, az élettárssal, a volt élettárssal, az egyeneságbeli rokonnal, az egyeneságbeli rokon házastársával, a testvérrel, a testvér házastársával, a házastárs egyeneságbeli rokonával és testvérével, az örökbefogadott, a mostoha- és a nevelt gyermekkel, az örökbefogadó-, a mostoha- és a nevelőszülővel, a bejegyzett élettárssal, a volt bejegyzett élettárssal, a gondnokkal, a gondnokolttal, a gyámmal és a gyámolttal szemben rendelhető el. Nőszervezetek konzekvens követelése ellenére továbbra sem terjed ki a távoltartás személyi hatálya a barátra, udvarlóra, volt barátra, elutasított udvarlóra, volt jegyesre, együttlakás nélküli együttjárókra. Hangsúlyozzuk, a büntetőeljárás keretében kényszerintézkedésként elrendelhető távoltartás esetében az intézkedés korlátozás nélkül mindenkivel szemben elrendelhető. Többet erről itt: http://nokjoga.hu/sites/default/files/filefield/leporello-csalber-2014.pdf
2014. március 15-től a volt élettárssal szemben is elrendelhető a megelőző távoltartás. A távoltartásnak nem feltétele az együttélés. Együttélők esetén viszont még a bántalmazó kizárólagos tulajdonát képező ingatlanból is távol tartható az erőszakos fél, ha van közös gyerek vagy a bántalmazott a szívességi lakáshasználaton kívül bármilyen jogcímmel rendelkezik az ott tartózkodásra.
Az ingatlan tulajdonjoga olyan arányban illeti meg a házasfeleket amilyen arányban az ingatlan nyilvántartásba bejegyzésre került? Ha tehát a férjem 1/1 arányban a saját nevére iratta a házasságunk alatt vásárolt lakást, az már az övé?
Az ingatlan nyilvántartásban szereplő adatok külső, harmadik fél felé igazolják a tulajdoni viszonyokat. A házassági vagyonjogban azonban a tényleges tulajdoni arányok eltérhetnek az ingatlan nyilvántartásban rögzítettől. Ha a nyilvántartásban feltüntetett tulajdoni arány eltér a valós helyzettől, úgy perben tudják a jogszerű állapotot helyreállítani, az ingatlan nyilvántartásban szereplő adatot módosítani. Főszabályként házasfelek esetén egyenlő arányban, élettársak esetén a közreműködés arányában keletkezik közös tulajdon. Erről a felek házassági vagyonjogi szerződésben rendelkezhetnek, de a bíróság is köteles vita esetén feltárni a valós tulajdoni arányokat. Ennek értelmében, ha a perben bizonyításra kerül, hogy az ingatlan valójában a közös vagyon részét képezi, úgy a bíróság ennek megfelelően módosítja az ingatlan nyilvántartási bejegyzést is.
15 év együttélés után az ingatlan közös tulajdonba kerül?
Az együttélésnek önmagában nincs hatása az ingatlan tulajdonjogára. A korábbi 15 éves – ma már csak 5 éves – együttélési szabály azokra a különvagyoni vagyontárgyakra érvényes, amelyek a szokásos mértékű berendezési, felszerelési tárgyak körébe tartoznak. Ez tehát az ingatlan tulajdonjogát nem érinti.
Főszabály szerint szétválást követően a bíróság közös szülői felügyeleti jogot ítél meg?
A különélő szülők megállapodásának hiányában a bíróság dönt arról, hogy a szülői felügyeletet melyik szülő gyakorolja. A bíróság a döntés során azt mérlegeli, hogy a gyermek testi, szellemi és erkölcsi fejlődése miként biztosítható a legkedvezőbben. (Ptk. 4:167. § (2) A bíróság nem rendelhet el közös szülői felügyeletet, ha a szülők a közös felügyelet gyakorlásában nem tudnak, nem kívánnak együttműködni. Itt a főszabály az egyik szülő feljogosítása a szülői felügyelet gyakorlására (és egyes jogosultságokat kiegészítésképpen kaphat a különélő szülő). Ez a szabályozás tartalmilag egyenértékű a korábban gyermekelhelyezésnek nevezett jogintézménnyel. Ha a gyermek a tizennegyedik életévét betöltötte, szülői felügyeletére vonatkozó döntés csak az egyetértésével hozható, kivéve, ha a gyermek választása a fejlődését veszélyezteti. Ha tehet bármelyik szülő ellenzi a közös szülői felügyeleti jogot, úgy a bíróság ezt nem fogja megállapítani.
Az apának minden esetben joga van hozzá, hogy láthassa a gyerekeit, kapcsolatot tarthasson velük?
A Polgári Törvénykönyvről szóló 2013. évi V. törvény kimondja, hogy a gyermekétől különélő szülő – ha a bíróság vagy a gyámhatóság eltérően nem rendelkezik – jogosult és köteles gyermekével kapcsolatot tartani (4:178. § (2). Azonban amíg végrehajtható határozat (ideiglenes intézkedés, ítélet) nem születik az apa és a gyerek közötti kapcsolattartásról, addig a gyermek érdeke dönti el, hogy a kapcsolattartás milyen ritmusban, milyen feltételekkel valósul meg, ha ez egyáltalán indokolt. A bántalmazótól elmenekülő szülő nem köteles a kapcsolattartást biztosítani, ha a gyermek emiatt veszélyeztetve lenne. Tény ugyanakkor az is, hogy az ezzel foglalkozó hatóságok – a gyermekvédelmi jelzőrendszer tagjai – a legritkább esetben támogatják megfelelően a gyermekét a bántalmazó apától óvó és így a kapcsolattartást „akadályozó” anyát. Szervezetünk álláspontja szerint egy gyereknek nincsen minden körülmények közt szüksége az apjára, ahhoz, hogy egészséges, teljes értékű felnőtt váljon belőle. Ezzel szemben szüksége van feltétlen szeretetre, biztonságra és bizalomra. Amennyiben a hatósági döntés megszületése előtt célszerűnek látja a különélő szülő számára a kapcsolattartást biztosítását, úgy érdemes azt ellenőrzött körülmények között, harmadik személy jelenléte mellett lebonyolítani. Erre a családsegítő központok által működtetett kapcsolatügyeletek biztosítanak lehetőséget.
Igaz, hogy az anyák jelentős része csak azért jelenti fel az apát a kiskorú gyerek elleni szexuális visszaélés miatt, hogy így álljon bosszút az őt ért sérelmekért?
Nemzetközi kutatások igazolják, hogy a gyermeket érő szexuális cselekményekre vonatkozó hamis vádak aránya 1-2% körül mozog. Ezzel szemben tény az is, hogy az ilyen cselekményeknél mind a felderítetlenség óriási arányú, mind a megindult eljárások eredményessége alacsony, gyakori a megszüntetés már a nyomozati szakaszban. A tévhitek és a hatósági eljárások rendszerhibái erősítik egymást – ami az áldozatok jogérvényesítését rendkívül megnehezíti. A hamis vádolás mítoszához szorosan kapcsolódik a “PAS” („Szülői elidegenítési szindróma”, Gardner) és „DRMMS” („Váláskori rosszindulatú anyaszindróma”, Turkat) Magyarországra is egyre inkább begyűrűző áldiagnózisa. Fontos tisztában lenni vele, hogy mindkét tünetegyüttes a tudomány mai állása szerint áldiagnózis és álszindróma. Egy tudományos állítás elfogadásához a módszereinek ellenőrizhetősége és ellenőrzöttsége szükséges, ezeknek sem a „PAS”, sem a „DRMMS” nem felel meg. Emiatt a betegségek nemzetközi diagnosztikai kézikönyvének (DSM) szerkesztőbizottsága elutasította felvételüket a „hivatalosan elismert” betegségek (állapotok) közé. E tények ellenére az érintettek gyakran súlyos előítéletekkel találják magukat szemben az igazságszolgálatatás során, ha a válóper idején tesznek feljelentést gyermeküket az apa által ért szexuális visszaélés miatt.
A 2/2018. (I. 25.) ORFK utasítás, mely a hozzátartozók közötti erőszak kezelésével összefüggő rendőrségi feladatok végrehajtásáról szól, kimondja, hogy ha a beérkezett segélyhívásból vagy bejelentésből kitűnően hozzátartozók közötti erőszak miatti rendőri intézkedésre van szükség, haladéktalanul intézkedő rendőrt kell a helyszínre irányítani. Amennyiben tehát a rendőrség azt a tájékoztatást adja, hogy csak akkor megy ki a hívásra, ha vér folyik, azt jogszerűtlenül teszi, és az ORFK utasítás alapján kérhető az azonnali kiszállás.
A jogalkotó több jogintézménnyel – megelőző távoltartás, kapcsolati erőszak bűncselekménye – erősítette azt az állami célkitűzést, hogy a családon belüli erőszak minden formáját korai szakaszban és hatékonyan, lehetőleg megelőző jelleggel, de ha kell, szigorú büntetéssel sújtva kezeljék a hatóságok. Amikor tehát a rendőrség megtagadja a segítségnyújtást, törvényi kötelességét mulasztja el. Ha a rendőrség eljárását vagy mulasztását kifogásolja, úgy érdemes elkérni az intézkedő vagy nem intézkedő rendőr nevét és szolgálati számát, és panasszal élhet mind a felettese, mind pedig a Független Rendészeti Panasztestület felé (utóbbi esetben 30 napon belül).
Ha a bontóper során elhagyom a közös tulajdonú ingatlant, elveszítem annak a tulajdonjogát és a lakáshasználati jog ellenértékére sem tarthatok igényt?
A közös ingatlan elhagyása semmilyen körülmények között nem befolyásolja a tulajdonjogot, illetve részjogosítványainak gyakorlását a jövőben. A lakáshasználat vagyoni értékének megfelelő térítés minden esetben jár a lakásból távozó házastársnak. Még a 2014. március 15. előtti szabályozás szerint is a kompenzáció csak akkor nem járt, ha a fél önként – nem pedig kényszer, fenyegetés hatására –, a véglegesség szándékával távozott az ingatlanból, szerződésben vállalta a térítés nélküli elköltözést vagy a lakáshasználati jogot a bíróság vonta meg. A közös lakásból elköltöző (elmenekülő) anyának tehát jár a pénzügyi ellentételezés. A lakáshasználati jog ellenértéke a lakás beköltözhető és lakott forgalmi értékének a különbözete. Közös tulajdonban álló lakás esetében a távozó házastársat többlethasználati díj is megilleti, amennyiben a bent maradó házastárs a saját tulajdoni hányadánál többet használ az ingatlanból.
Elköltözhetek a gyerek(ek)kel együtt a közös lakóhelyünkről, amíg bírósági döntés nem születik erről?
A házastársak vagy élettársak bármelyike dönthet úgy, hogy nem kíván tovább együtt élni partnerével. A különélő szülők megállapodása alapján a közös gyerek(ek) az egyik szülő gondozásába kerül(nek) addig is, míg a bíróság döntést hoz ebben a kérdésben. Bántalmazó kapcsolat esetén azonban kevéssé valószínű, hogy a felek között egyetértés lenne a gyerekek feletti szülői felügyeleti jogok gyakorlásáról. A párkapcsolati erőszak elkövetői gyakran használják a gyerekeiket eszközként arra, hogy általuk továbbra is hatalmat gyakoroljanak válni kívánó partnerük felett, ezért jellemző, hogy kérik a szülői felügyeleti jog kizárólagos gyakorlását. Ez azonban nem akadálya annak, hogy az anya a gyerekkel együtt elköltözzön a közös használatú ingatlanból, hiszen amíg a bíróság nem hoz végrehajtható döntést (ideiglenes intézkedéssel vagy ítélettel) arról, hogy a szülői felügyeleti jogot melyik szülő gyakorolja, a gyereket a szülők bármelyike jogszerűen tartja magánál. Ilyenkor a rendőrség sem avatkozhat bele, hogy a két ugyanolyan joggal rendelkező szülő közt igazságot tegyen és a gyerek átadását kikényszerítse. A kiskorú rejtve vagy titokban tartása kizárólag abban az esetben büntetendő cselekmény, ha végrehajtható hatósági határozattal a gyermeket már valamelyik szülőnél elhelyezték. Ennek ellenére találkozunk olyan esettel, amikor az elköltöző szülőnek a bíróság felrója, hogy önkényesen kiemelte a gyerekeket a megszokott környezetből és elzárta a másik szülőtől. Ezért minden egyes ügyben érdemes előzetesen jogi segítséget kérni és részletes stratégiát kialakítani, hogy a konkrét esetben hogyan jár el helyesen.
A Btk. Szexuális bűncselekményekként az alábbi tényállásokat rögzíti
Szexuális kényszerítés (196.§.)
Szexuális erőszak (197.§.)
Szexuális visszaélés (198.§.)
Vérfertőzés (199.§.)
Kerítés (200.§.)
Prostitúció elősegítése (201.§.)
Kitartottság (202. §)
Gyermekprostitúció kihasználása (203. §)
Gyermekpornográfia (204. §)
Szeméremsértés (205. §)
A szexuális kényszerítés, a szexuális erőszak, valamint a szeméremsértés alapeseteiben a büntetőeljárás kizárólag magánindítványra indul meg. Alapeset az, amikor a bűncselekményt
tizennyolc éven felüli,
nem akaratnyilvánításra vagy védekezésre képtelen állapotban lévő,
az elkövetővel hozzátartozói vagy hatalmi, befolyási viszonyban nem álló
sértett sérelmére, illetve
nem erőszak vagy élet, testi épség elleni közvetlen fenyegetéssel,
nem csopotosan követik el.
Általánosságban az alábbiakat érdemes tudni:
A büntetőeljárás feljelentéssel indul. A feljelentést bármely rendőrségen és ügyészségen szóban, jegyzőkönyvbe lehet mondani. A feljelentést tartalmazó jegyzőkönyvről illetékmentesen másolat kérhető. Személyes megjelenés esetén gyakori, hogy több órás várakozás után kerül sor a meghallgatásra. A feljelentést hivatalos levélként postai úton is el lehet juttatni az illetékes szervhez, illetve mód van az elektronikus benyújtásra is, Ányk nyomtatványon vagy az E-papír szolgáltatás igénybe vételével. Erről bővebben itt tájékozódhat: http://www.police.hu/hu/ugyintezes/elektronikus-ugyintezes .
Az EU Áldozatvédelmi Irányelvének (2012/29/EU) átültetése céljából a büntetőeljárási törvény számos ponton módosításra került, mely elemek 2015. november 1. napjától kezdődően léptek hatályba. Ennek eredményeképpen az Áldozatvédelmi Irányelv legtöbb rendelkezése a magyar joganyag részévé vált fenti határidővel. Az Áldozatvédelmi Irányelvet implementáló 2015. évi CLI. törvény a Be. és az Ást. módosításán kívül is jónéhány egyéb jogszabály változtatását írta elő. Így többek közt új rendelkezéseket iktatott be az illetékekről, a büntetés-végrehajtás szervezetéről, a gyermekvédelmi és a jogi segítségnyújtásról szóló törvényekbe. Az Áldozatvédelmi Irányelv átültetése számos áldozati jogot tett a magyar jogrendszer részévé. Ezek a jelenleg hatályos, 2018 nyarán életbe lépett új Büntetőeljárási törvényben is jelen vannak.
A Büntetőeljárásról szóló 2017. évi XC. törvény (röviden Be.), amely 2018 július 1.-én lépett hatályba, nem említi az “áldozat” megnevezést. Ehelyett a “sértett” szót használja a jogszabály a bűncselekmény áldozatának jogi terminusaként. A Be. 50. § definiálja a sértettet. Ennek értelmében “sértett az a természetes vagy nem természetes személy, akinek vagy amelynek a jogát vagy a jogos érdekét a bűncselekmény közvetlenül sértette vagy veszélyeztette.“
A büntetőeljárás keretében (Be. 51. § (1)) az áldozat jogosult arra, hogy:
Bizonyítékot terjesszen elő, indítványokat és észrevételeket tegyen
A perbeszédek során ő is felszólaljon
A tárgyalásokon, a törvényben meghatározott eljárási cselekményeknél jelen legyen, ott kérdéseket tegyen fel,
Az őt érintő bűncselekménnyel összefüggésben keletkezett iratokat – bizonyos kivételektől eltekintve – megismerje,
Az iratmegismerés jogát az eljárás során a sértett erre irányuló indítványa nyomán gyakorolhatja. Ez magában foglalja az iratbetekintést, a tájékoztatás kérését, másolat kérését és készítését. Az iratmegismerés joga a nyomozás befejezéséig az eljárás érdekeire való hivatkozással határozatban korlátozható. Nem korlátozható az iratok megismerésének joga az olyan eljárási cselekményről felvett ügyirat vonatkozásában, melyen a sértett jelen volt és a szakvélemény tekintetében. (Be. 100. §)
A bünteteljárás szervei kötelesek a sértettet az őt érintő eljárási cselekményt megelőzően a jogairól tájékoztatni és a kötelezettségeire figyelmeztetni. Ennek érdekében törekedniük kell az egyszerű, közérthető fogalmazásra, figyelembe kell venniük a sértett állapotát, személyes jellemzőit és ellenőrizniük kell, hogy a sértett valóban megértette-e a közölteket, ennek hiányában pedig ezeket a számára érthető módon meg kell magyarázzák. (Be. 74. §)
A törvényben meghatározottak szerint jogorvoslattal éljen,
Segítő közreműködését vegye igénybe,
A bírósági eljárásban magánfélként polgári jogi igényt érvényesítsen, a nyomozás során erre vonatkozó szándékát bejelentse,
Magánvádlóként, pótmagánvádlóként fellépjen.
A pótmagánvádló a perben az ügyész jogosítványait gyakorolja, azzal a kivétellel, hogy nem indítványozhatja a vádlott szülői felügyeleti jogának megszüntetését és a vádat nem terjesztheti ki. (Be. 802. §)
A sértett ezen kívül jogosult arra, hogy kérelmére tájékoztassák az őt érintő bűncselekménnyel összefüggésben, ha a terheltet (elkövetőt) szabadon bocsátják vagy megszökik.
Mediáció a büntetőeljárásban csak a gyanúsított vagy sértett indítványára és önkéntes hozzájárulásával alkalmazható, így az a sértett akarata ellenére nem rendelhető el (Be. 412. §).
A sértett a nyomozás során vele közölt valamennyi határozat ellen 8 napon belül panasszal élhet a határozatot hozó ügyészségnél vagy nyomozó hatóságnál. (Be. 369. §)
A sértett köteles az eljárási cselekményeken – a szakértői vizsgálatot is ideértve – részt venni és a lakcímét, értesítési címét, tényleges tartózkodási helyét, kézbesítési címét, és ennek megváltozását az eljáró bírósággal, ügyészséggel vagy nyomozó hatósággal a változást követő három munkanapon belül közölni.
Amennyiben az áldozat tanú pozícióban jár el a büntetőeljárásban, joga van hozzá, hogy a kihallgatásánál ügyvéd jelen legyen. Ilyenkor az ügyvéd kizárólag a tanú jogairól adhat felvilágosítást, egyéb tevékenységet nem végezhet, a vallomást tartalmában nem befolyásolhatja. A tanú a vele felvett jegyzőkönyvet megtekintheti, azt szóban vagy írásban észrevételezheti. A tanú azt is kérheti, hogy vallomásának egyes részei szó szerint kerüljenek a jegyzőkönyvbe. (Be. 179-180. §)
A bírósági tárgyalás nyilvános, de a sértett indítványozhatja zárt tárgyalás elrendelését erkölcsi okokból vagy adatvédelemre hivatkozva (Be. 436. §). A tanúk közül a sértettet kell elsőként kihallgatni, a még ki nem hallgatott tanúk addig a tárgyalóteremben nem lehetnek jelen. A vádlott eltávolítása a sértett meghallgatása során a tárgyalóteremből csak abban az esetben lehetséges, ha különleges bánásmódot igénylő személyként lett elismerve (526. §).
A különleges bánásmódot igénylő sértett vagy tanú a fentieken kívül számos egyéb intézkedéssel elősegítve gyakorolhatja eljárási jogait és teljesítheti kötelezettségeit. Erről bővebben a Különleges bánsmódot igénylő áldozatok jogai menüpont alatt olvashat.
A büntetőeljárási jogosultságok mellett „a bűncselekmények áldozatainak segítéséről és az állami kárenyhítésről” szóló törvény által létrehozott áldozatsegítő szolgálatok többféle szolgáltatást és pénzügyi segítséget nyújtanak az áldozatok számára.
Ezek az alábbiak (Ást. 4. § (1)):
Az áldozat érdekérvényesítésének elősegítése
Bűncselekmény következtében kialakult krízishelyzet esetén azonnali pénzügyi segély (5 napon belül kell kérni)
Szándékos személy elleni erőszakos bűncselekmény közvetlen sértettje, illetve hozzátartozója rászorultsága esetén állami kárenyhítés (3 hónapon belül kell kérni)
Felvilágosítás és tanácsadás jogokról, kötelezettségekről és lehetőségekről
Áldozati státuszról szóló igazolás
Az áldozatok érdekérvényesítésének elősegítése keretében az áldozatsegítő szolgálat az áldozatot a szükségletének megfelelő módon és mértékben hozzá kell segítse alapvető jogai érvényesítéséhez, az egészségügyi, egészségbiztosítási ellátások és a szociális ellátások, valamint más állami támogatások igénybevételéhez. Ennek érdekében az áldozatok tájékoztatást, jogi tanácsot, érzelmi segítséget és szükség esetén jogi segítőt, ügyvédi képviseletet kapnak (Ást. 4. § (2). A gyakorlatban ez azt jelenti, hogy az áldozat kérésére a szolgálatnak egy egyéni értékelési folyamatot kell lefolytatnia és a fenti kérdésekben személyre szabott információt kell kapnia. Szükség esetén a szolgáltatónak segítenie kell abban, hogy az ügyfelek minél hamarabb hozzáférjenek a fentiekhez. Amennyiben az ügyfélnek jogi szolgáltatásra van szüksége, akkor az Áldozatsegítő Szolgálat átirányítja őt a Jogi Segítségnyújtó Szolgálathoz (e két feladatot a sok járási hivatalban ugyanaz a szervezeti egység látja el), amely jogi képviseletet biztosít peres és peren kívüli eljárásokban. Az áldozatsegítő szolgálatok jelenleg a különböző megyei és járási és kerületi hivatalokon belül működnek, elérhetőségeik ezen a térképen találhatók meg. Ezeken kívül úgynevezett krízisközpontok is működnek, amelyeket szintén megtalál a térképen.
Az áldozatok részére kétfajta pénzügyi támogatás áll rendelkezésre: azonnali pénzügyi segély és állami kárenyhítés. Az azonnali pénzügyi segély az áldozatok alapszükségleteinek (szállás, ruházkodás, utazás, élelmiszer, gyógyszer, stb.) fedezésére szolgál. Ezt a bűncselekményt követő 5 napon belül kell igényelni, és a támogatás maximum összege 2018-ban 113.164,-Ft.
Személy elleni szándékos bűncselekmények áldozatai állami kárenyhítésre is jogosultak, amennyiben az áldozat jövedelme egy bizonyos – évenként meghatározott – összeget nem ér el. Az állami kárenyhítés egyösszegben, vagy rendszeres kifizetésként, havi járadék formájában is megvalósulhat. 2018-ban a havi járadék összege legfeljebb 3 évre szólóan nem haladhatja meg a havi 113.164,-Ft-ot, míg az egyösszegű kifizetés összege a kár természetétől függően legfeljebb 1.697.460,-Ft lehet.
A felvilágosításnak, tájékoztatás nyújtásának nem feltétele a hivatalos áldozati státusz elismerése, az összes többi szolgáltatás azonban csak azoknak jár, akik ügyében a büntetőeljárás elindult, vagyis a feljelentést megtették. Amennyiben még nem tett rendőrségi feljelentést, az áldozatsegítő szolgálat munkatársai ebben is segíteni tudnak. Az áldozatsegítéshez szükséges lehet a büntetőeljárás elindulásának igazolása. Az erről szóló igazolást kérésre a rendőrség köteles azonnal, de legkésőbb egy napon belül kiállítani.
A különleges bánásmód tartalma
A büntetőeljárás szervei a különleges bánásmódot igénylő személy jogai gyakorlásának, kötelezettségei teljesítésének elősegítése és kímélete, illetve védelme érdekében a különleges bánásmódot megalapozó körülményeknek megfelelő, azokkal arányban álló intézkedést alkalmaznak. Ezeket az intézkedéseket a jogszabályok csak példálózó jelleggel sorolják fel, ezen kívül rugalmasan lehet alakítani az illető egyéni élethelyzetének és szükségleteinek figyelembevételével. A különleges bánásmód körébe tartozó intézkedések egyetlen korlátja, hogy alkalmazásuk nem járhat a büntetőeljárásban részt vevő más személy eljárási jogainak sérelmével.
A különleges bánásmód körébe eső intézkedés lehet például a kihallgatás kép-vagy hangfelvevővel, illetve egyéb berendezéssel történő rögzítésének elrendelése (ennek előnye lehet a vallomástétel többszörös megismétlésének elkerülése); a nemi élet szabadsága elleni és a hozzátartozó sérelmére elkövetett személy elleni bűncselekmény miatt folyó eljárásban azonos nemű hivatalos személy általi kihallgatás joga; a kihallgatás során a vádlott tárgyalóteremből való eltávolíttatásának joga; gyermekek esetében e célra kialakított helyiségben (gyermekmeghallgató szoba) történő kihallgatás joga; segítő igénybe vételének előmozdítása; a fokozott adatvédelem és a zárt adatkezelés lehetősége; a nyilvánosság kizárása; és a szembesítés mellőzése. Speciális védelmi intézkedések vonatkoznak a 18, illetve a 14 éven aluli személyekre. Ilyenek például a szembesítés tilalma, a vallomás rögzítése kép-, és hangfelvevőn, igazságügyi pszichológus szakértő bevonása, a terhelt és a védő jelenlétének kizárása.
Az érintett személy maga is tehet javaslatot az alkalmazott intézkedésekkel kapcsolatban. Egyszerre több intézkedés is elrendelhető.
A különleges bánásmód megállapításáról külön határozat hozatala nem szükséges, azonban a sértett különleges bánásmód megállapítása iránt előterjesztett indítványának elutasítását határozatba kell foglalni.
A rendőrség szerepe az áldozatsegítésben
A nyomozóhatóság feladata, hogy a sértettet felvilágosítsa az áldozatsegítő szolgáltatásokról. A rendőrség áldozatsegítő feladatairól szóló 2/2013. (I.31.) ORFK utasítás részletes előírásokkal látja el a rendőrséget, hogy mikor és hogyan lássák el e körben feladataikat, és ezek a feladatok mit takarnak.
A rendőrségnek az első találkozás alkalmával át kell adnia az áldozatsegítő szolgálat által az áldozatok jogairól összeállított tájékoztató szórólapot, és ezzel párhuzamosan szóban is fel kell hívnia a sértett figyelmét az áldozatsegítés lehetőségére. A rendőrségnek fel kell világosítania az áldozatot arról, hogy jogosult a feljelentéséről ingyen másolatot kapni, az áldozatsegítő szolgáltatások igénybevételéhez szükséges díjmentes igazolás kiállítását kérni és kapni, továbbá arról, hogy az áldozatsegítő szolgáltatások rászorultsági alapon járnak. A szóbeli figyelemfelhívást és a tájékoztató átadását, valamint a jegyzőkönyvről készült másolat kérésének igényét a sértett az aláírásával igazolja.
A rendőrség egyéni értékelést végez továbbá a 2/2018. (VI.12.) IM rendelet 1. számú mellékletét képező adatlap kitöltésével annak megállapítására, hogy a sértett ún. különleges bánásmódot igénylő sértettnek minősíthető-e. Ez az egyéni értékelés a későbbiekben bármikor megismételhető.
A bíróság, az ügyészség és a nyomozó hatóság a különleges bánásmódot igénylő személyt védelemben kell részesítse, ha a büntetőeljárásban történő részvételével összefüggésben élete, testi épsége, személyes szabadsága veszélyeztetett, illetve annak érdekében, hogy eljárási jogait és kötelezettségeit megfélemlítés és befolyásolás nélkül gyakorolhassa, illetve teljesíthesse. Védelmi intézkedés például a személyazonosság azonosítását ellehetetlenítő technikai megoldások, telekommunikációs eszközzel kihallgatás, szembesítés mellőzése, a védő és a terhelt jelenléti-, és közvetlen kérdésfeltevési jogának korlátozása, az adatok zárt kezelése, nevesített védelmi intézkedések kezdeményezése (különösen védett tanú, személyi védelem, Védelmi Program).
A bíróság összefoglalóját erről itt találhatja: https://birosag.hu/sites/default/files/kulonleges_banasmod.pdf
Az áldozatsegítő szervek szerepe
Az áldozatsegítéssel kapcsolatos valamennyi kérdésben 0-24 órában az ország egész területéről hívható az Áldozatsegítő Vonal a 06-80-225-225 telefonszámon. (362/2016. (XI.29.) kormányrendelet)
január 1-től az áldozattámogatást a fővárosi, megyei és kerületi kormányhivatalok végzik, ők felelősek az áldozatsegítési rendszer szakmai felügyeletéért, ők nyújtják az egyes áldozatsegítési szolgáltatásokat és folyósítják a kárenyhítést és az azonnali pénzügyi segélyt. Az áldozatsegítő szolgáltatások egy részét valamennyi, áldozatnak minősülő természetes személy igénybe veheti, míg bizonyos fajtái rászorultsági alapon járnak.
Az áldozatsegítési szolgáltatás iránti kérelmet az a járási hivatal bírálja el, amelynél a kérelmet az áldozat először benyújtotta. Ha az áldozat kéri, az ügyet a lakóhelye vagy a tartózkodási helye szerint illetékes járási hivatalhoz kell áttenni.
Az Igazságügyi Minisztérium 2017. június 21-én Budapesten, 2018. márciusában pedig Miskolcon és Szombathelyen Áldozatsegítő Központokat hozott létre azzal a céllal, hogy részletesen bemutassák az áldozatsegítés rendszerét, egyénre szabott lelki-érzelmi segítségnyújtással, életviteli tanácsadással, valamint az érintettek érdekérvényesítéséhez szükséges tájékoztatással segítsék a bűncselekmények áldozatait.
Az áldozatsegítésről további információt találhat ezen a honlapon: http://igazsagugyiinformaciok.kormany.hu/aldozatsegito-szolgalat
A rendőrkapitányságokat, áldozatsegítő szolgálatokat és krízisközpontokat, ezek elérhetőségeit és honlapjait megtalálhatja a térkép menüpontra kattinva.
A különleges bánásmód megállapítására szolgáló adatlap
A különleges bánásmódot igénylő státusz megítéléséhez a rendőrség, nyomozó hatóság, a bíróság, és az ügyészség az alábbi adatlapot használja:
Az egyéni értékeléssel, illetve annak felülvizsgálatával kapcsolatos adatok
A Be. 82. §-a alapján különleges bánásmódot igénylő személyekkel kapcsolatos adatok
A különleges bánásmódot megalapozó körülményekre és azok változására vonatkozó adatok
A különleges bánásmód megállapításával kapcsolatos adatok
A különleges bánásmód körébe tartozó intézkedésekkel kapcsolatos adatok
Ügyiratok zárt kezelésének elrendelésével kapcsolatos adatok
A különleges bánásmód megszüntetésével kapcsolatos adatok
A kárenyhítési kérelemhez szükséges adatok
Amennyiben bűncselekmény áldozataként támogatáshoz, kárenyhítéshez folyamodik, az alábbi adatokat kell majd megadnia.
1.10. vállalkozó kérelmező
1.10.1. vállalkozói tevékenységének típusa
1.10.2. adóbevallásra és egyszerűsített bevallási nyilatkozat tételére sem köteles mezőgazdasági őstermelő
1.11. nem magyar állampolgár esetén Magyarország területén tartózkodásának jogcíme
A kérelem benyújtásának alapjául szolgáló bűncselekményre, tulajdon elleni szabálysértésre vonatkozó adatok
2.1. a bűncselekmény, tulajdon elleni szabálysértés
2.1.1. megnevezése és lényeges körülményei
2.1.2. elkövetésének helye
2.1.3. elkövetésének ideje
2.2. a kérelmezőt ért
2.2.1. testi sérülés
2.2.2. lelki sérülés, érzelmi megrázkódtatás
2.2.3. vagyoni kár
2.2.4. egyéb sérelem
Az igényelt támogatásokra vonatkozó adatok
3.1. az azonnali pénzügyi segély
3.1.1. indoka
3.1.2. leírása
3.1.3. célja
3.2. az állami kárenyhítéssel kapcsolatban
3.2.1. a kérelmezővel jogosultságára vonatkozó adatok
3.2.2. az igényelt kárenyhítés formája és mértéke
3.2.3. a vagyoni kár
3.2.3.1. összege
3.2.3.2. igazolására szolgáló iratok megnevezése
3.2.3.3. kár esetleges megtérülésének forrása
3.2.3.4. a megtérült kár összege
3.2.3.5. a megtérítés formája
3.2.4. járadék igénylése esetén a keresőképtelenség fennállása és várható időtartama
3.2.5. járadék igénylése esetén a járadék havi összege és folyósításának időtartama
3.2.6. a kérelmező jövedelmére vonatkozó adatok
3.2.6.1. a rászorultság vizsgálatát kizáró, törvényben meghatározott körülmény fennállása
3.2.6.2. a kérelmező munkáltatójának adatai
3.2.6.2.1. név
3.2.6.2.2. cím
3.2.6.2.3. a fél részére kifizetett havi nettó jövedelem
3.2.6.3. a kérelmező havi összes nettó jövedelme
3.2.7. a közös háztartásban élő személyek száma összesen
3.2.8. a kérelmezővel közös háztartásban élő személyek 1.1-1.4., 1.10-1.11. és 3.2.6.2. és 3.2.6.3. pont szerinti adatai
3.2.9. a közös háztartásban egy főre eső havi nettó jövedelem
3.2.10. a kárenyhítés iránti döntéshozatalhoz szükséges egyéb adatok
3.2.10.1. a kérelmező ellen a kárenyhítésre okot adó bűncselekmény miatt, vagy azzal összefüggésben indult büntetőeljárás megjelölése
3.2.10.2. a kérelmező által elkövetett, a kárenyhítésre okot adó, jogerős bírósági határozatban megállapított bűncselekmény megnevezése
3.2.11. ha a kérelmezővel közös háztartásban élő személyre vonatkozó adat hiányzik, ennek oka
3.3. a pénzben nyújtott szolgáltatás kifizetésének módjára vonatkozó adatok
3.3.1. pénztári kifizetés
3.3.2. postai utalvánnyal történő kifizetés és az ehhez szükséges
3.3.2.1. cím
3.3.3. saját névre szóló fizetési számlára történő utalás és az ehhez szükséges
3.3.3.1. pénzforgalmi szolgáltató megnevezése
3.3.3.2. Számlaszám
Az kérelmezési irat további részei:
Közlemény, benne nyilatkozat
5.1. a korábbi, pénzben nyújtott áldozatsegítő támogatásokkal, illetve jogi segítségnyújtással kapcsolatos díj visszafizetési kötelezettségről
5.2. a kérelemben feltüntetett cselekménnyel összefüggő egyéb támogatásról
5.3. valótlan adatszolgáltatás vagy ellenőrzés akadályoztatása miatti támogatást kizáró okról
5.4. arról, hogy a kérelmet az áldozatsegítő szolgálat munkatársa töltötte-e ki az áldozat jelenlétében
5.5. az azonnali pénzügyi segély iránti ügyben hozott döntés rövid úton való közlésével kapcsolatban

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság